./data/phi0914/phi0013/phi0914.phi0013.perseus-lat2.xml
et auget gloriam adueniens exposita omni in campo Martio praeda, ut suum quisque per triduum cognitum abduceret          reliqua uendita, quibus domini non exstitere  debebatur omnium consensu consuli triumphus; sed dilata res est, tribuno de lege agente; id antiquius consuli fuit               iactata per aliquot dies cum in senatu res tum apud populum est; cessit ad ultimum maiestati consulis tribunus et destitit               tum imperatori exercituique honos suus redditus  triumphauit de Uolscis Aequisque; triumphantem secutae suae legiones  alteri consuli datum ut ouans sine militibus urbem iniret               anno deinde insequenti lex Terentilia ab toto relata collegio nouos adgressa consules est; erant consules       P UolumniusSer Sulpicius                 eo anno caelum ardere uisum, terra ingenti concussa motu est  bouem locutam, cui rei priore anno fides non fuerat, creditum  inter alia prodigia et carne pluit, quem imbrem ingens numerus auium interuolitando rapuisse fertur; quod intercidit, sparsum ita iacuisse per aliquot dies ut nihil odor mutaret               libri per duumuiros sacrorum aditi; pericula a conuentu alienigenarum praedicta, ne qui in loca summa urbis impetus caedesque inde fierent; inter cetera monitum ut seditionibus abstineretur  id factum ad impediendam legem tribuni criminabantur, ingensque aderat certamen               ecce, ut idem in singulos annos orbis uolueretur, Hernici nuntiant Uolscos et Aequos, etsi abscisae res sint, reficere exercitus; Antii summam rei positam; Ecetrae Antiates colonos palam concilia facere; id caput, eas uires belli esse               ut haec dicta in senatu sunt, dilectus edicitur; consules belli administrationem inter se dispertiri iussi, alteri ut Uolsci, alteri ut Aequi prouincia esset          tribuni coram in foro personare, fabulam compositam Uolsci belli, Hernicos ad partes paratos  iam ne uirtute quidem premi libertatem populi Romani sed arte eludi               quia occidione prope occisos Uolscos et Aequos mouere sua sponte arma posse iam fides abierit, nouos hostes quaeri; coloniam fidam propinquam infamem fieri               bellum innoxiis Antiatibus indici, geri cum plebe Romana, quam oneratam armis ex urbe praecipiti agmine acturi essent, exsilio et relegatione ciuium ulciscentes tribunos               sic, ne quid aliud actum putent, uictam legem esse, nisi dum in integro res sit, dum domi, dum togati sint, caueant ne possessione urbis pellantur, ne iugum accipiant               si animus sit, non defore auxilium; consentire omnes tribunos  nullum terrorem externum, nullum periculum esse; cauisse deos priore anno ut tuto libertas defendi posset  haec tribuni